Der er så meget bøvl med forsvarets nye helikoptere, at de bruger mere tid hos mekanikeren, end de flyver. De nye redningshelikoptere af typen EH101 kræver nemlig så meget vedligeholdelse, at Flyvevåbnet kun tør regne med, at hver enkelt helikopter kan være til rådighed 40 procent af tiden. Derfor har forsvaret ifølge TV Avisens oplysninger lagt planer for at øge antallet af redningshelikoptere fra otte til fjorten. De seks ekstra helikoptere var i forvejen indkøbt til en rolle som troppetransport i internationale missioner, men glider nu over i rollen som redningshelikoptere. Døgnvagt i Aalborg Redningsberedskabet består i dag af en helikopter på døgnvagt i Ålborg, Skrydstrup og Tune samt én i reserve. Desuden udstationeres en ekstra helikopter i Rønne, når vejrudsigterne for Østersøen er særligt dårlige. Stabschef i Flyvertaktisk Kommando, Per Olsen, bekræfter og beklager, at de nye helikoptere kun har en såkaldt rådighedsgrad på 40 procent. Samtidig oplyser han, at de over 40 år gamle S61-redningshelikoptere, som forlængst skulle være pensionerede, fortsætter i redningsberedskabet i to år endnu. /ritzau/

Opsummering:
Forsvarets nye helikoptere bruger for meget tid på værksted og for lidt i luften